1. ปัจจัยความเสี่ยง

ในการดำเนินธุรกิจบรรจุภัณฑ์พลาสติก มีปัจจัยที่สำคัญหลายอย่าง
ที่มีความผันผวนจากเหตุปัจจัยภายนอก ซึ่งอาจส่งผลกระทบต่อการดำเนินงาน
และก่อให้เกิดความเสียหายกับกิจการได้ในที่สุด บริษัทฯ ตระหนักดีถึงปัจจัยต่าง ๆเหล่านั้น
จึงมีการเฝ้าระวังติดตามข่าวสารความเคลื่อนไหวอย่างใกล้ชิด เพื่อ
วิเคราะห์และประเมินสถานการณ์ ในการประชุมประจำเดือน ของคณะผู้บริหาร
และคณะกรรมการบริหาร นอกจากนี้ยังได้จัดตั้งคณะกรรมการบริหารความเสี่ยง(Risk
Management Committee) ทำหน้าที่วิเคราะห์ หาตัวชี้บ่งปัจจัยความเสี่ยง,
ประเมินความเสี่ยงที่อาจเกิดขึ้น และเสนอวิธีการป้องกันความเสี่ยงที่อาจเกิดขึ้น
เพื่อนำเสนอต่อคณะกรรมการบริษัท และคณะกรรมการตรวจสอบ เพื่อทราบและพิจารณาทุกไตรมาส

ความเสี่ยงที่มีนัยสำคัญต่อบริษัทฯ สรุปได้ดังนี้

  1.1 ความเสี่ยงด้านราคาวัตถุดิบ

เม็ดพลาสติกเป็นวัตถุดิบหลักที่ใช้ในการผลิต ซึ่งเป็นผลพลอยได้ในการกลั่นน้ำมันดิบ และจากการ
กลั่นก๊าซธรรมชาติ แต่ราคาเม็ดพลาสติกก็ยังผันผวนตามราคาน้ำมันดิบในตลาดโลกเป็นหลัก ดังนั้น
การเปลี่ยนแปลงราคาน้ำมันดิบในตลาดโลกจึงมีผลราคาต่อเม็ดพลาสติก
และต่อต้นทุนในการผลิตของบริษัทฯ ซึ่งส่งผลกระทบต่อกำไรขั้นต้น
และผลการดำเนินงานของบริษัทฯได้ ในปี
2549ราคาวัตถุดิบหลักคือเม็ดพลาสติกยังมีระดับราคาที่สูงในระดับเดียวกับปี 2548
แม้จะมีการแกว่งตัวขึ้นลงบ้างแต่เป็นในช่วงแคบ ๆ มูลค่าเม็ดพลาสติกซึ่งคิดเป็นสัดส่วนร้อยละ
48.60 ของต้นทุนขาย มีส่วนได้รับผลกระทบตามไปด้วย

แม้ราคาเม็ดพลาติกที่มีแนวโน้มเพิ่มสูงขึ้น บริษัทฯ จะสามารถทยอยปรับราคาสินค้าให้สูงขึ้นตาม
ภาระต้นทุนวัตถุดิบที่เพิ่มขึ้นได้ โดยการแจ้งขอปรับราคาสินค้าเป็นระยะ
ในช่วงเวลาที่แตกต่างกันไปขึ้นอยู่กับภาวะความผันผวนของราคาวัตถุดิบ
แต่บริษัทฯได้มีการป้องกันความเสี่ยงไว้ดังต่อไปนี้

-   ติดตามความเคลื่อนไหวและสถานการณ์ราคา น้ำมันดิบและเม็ดพลาสติก
    ทั้งในตลาดโลกและภูมิภาค จากแหล่งข่าวสารต่าง ๆ
    นำมาประกอบกับสถานการณ์ภายในประเทศ เสนอต่อคณะผู้บริหาร และคณะกรรมการบริหาร
    ในการประชุมประจำทุกเดือน เพื่อวิเคราะห์สถานการณ์

-   มีการสั่งซื้อเม็ดพลาสติกสำรอง ให้เพียงพอกับปริมาณคำสั่งซื้อที่มีอยู่
    เป็นการล่วงหน้าคราวละประมาณ 3 เดือน โดยคำนึงถึงสถานการณ์และราคา วัตถุดิบ

-   สั่งซื้อวัตถุดิบโดยตรงกับผู้ผลิต หรือตัวแทนจำหน่ายที่เชื่อถือได้ที่จะสามารถจัดหาวัตถุดิบ
    ให้ได้ตามที่ได้สั่งซื้อ แม้สถานการณ์ราคาและปริมาณจะเปลี่ยนแปลงไป

-   แผนกวิจัยและพัฒนา ทำการทดสอบการใช้เม็ดพลาสติก เพื่อสามารถใช้ทดแทนกันได้ จาก
    ผู้ผลิตมากกว่า 1 ราย ป้องกันการขาดแคลนวัตถุดิบและเมื่อมีราคาสูงกว่าปกติ

-   ระบุเงื่อนไขในสัญญาซื้อขายกับลูกค้า เรื่องการปรับราคาสินค้าขึ้นหรือลง
    ในกรณีที่ราคาวัตถุดิบเม็ดพลาสติกมีการปรับราคาสูงขึ้นหรือลดต่ำลงถึงระดับหนึ่งตามที่ตกลงกันไว้

  1 . 2 ความเสี่ยงจากการเปลี่ยนแปลงพฤติกรรมการใช้บรรจุภัณฑ์ของผู้บริโภค
  และเทคโนโลยีการผลิต

เนื่องจากบรรจุภัณฑ์พลาสติก อาจมีการเปลี่ยนแปลงทางด้านรูปแบบและคุณสมบัติการใช้งานของ
ตัวบรรจุภัณฑ์ของลูกค้า ดังนั้นหากมีความเปลี่ยนแปลง อาจส่งผลต่อความสามารถในการแข่งขันของ
บริษัทฯ ได้

อย่างไรก็ตามบริษัทฯ ได้ติดตามการเปลี่ยนแปลงและแนวโน้มความต้องการของลูกค้า
รวมทั้งเทคโนโลยีที่ใช้ในการผลิต และพยายามผลิตสินค้าที่มีคุณสมบัติการใช้งานได้หลากหลายขึ้น
เพื่อให้ทันต่อการเปลี่ยนแปลงตลอดเวลา
นอกจากนั้นเครื่องจักรของบริษัทฯยังสามารถปรับเปลี่ยนไปใช้ในการผลิตบรรจุภัณฑ์ประเภทอื่นๆที่ทำจากพลาสติกได้
นอกจากนี้การเปลี่ยนแปลงรูปแบบสินค้าของลูกค้า มิได้เปลี่ยนแปลงอย่างรวดเร็วนัก
เพราะมีปัจจัยด้านการทำแผนการตลาด และต้นทุนในการวิจัยพัฒนารูปแบบในแต่ละครั้งของลูกค้า
ทำให้บริษัทฯ สามารถปรับเปลี่ยนได้ทันต่อการเปลี่ยนแปลง

  1.3 ความเสี่ยงจากการเข้ามาของคู่แข่งรายใหม่

สำหรับผลิตภัณฑ์บรรจุภัณฑ์พลาสติกถือได้ว่ามีการแข่งขันสูง อีกทั้งเทคโนโลยีที่ใช้ในการผลิต
ที่ไม่ซับซ้อนมากนัก และใช้เงินลงทุนไม่สูง
จึงเป็นโอกาสที่จะมีคู่แข่งขันรายใหม่ๆเข้ามาแข่งขันได้ง่าย

อย่างไรก็ตามมาตรฐานในการผลิตสินค้าและความน่าเชื่อถือของผู้ผลิตถือ เป็นปัจจัยสำคัญ
ในอุตสาหกรรมบรรจุภัณฑ์พลาสติก โดยเฉพาะบรรจุภัณฑ์ของผลิตภัณฑ์ด้านอาหารและเครื่องดื่ม
ที่ถือความสะอาดของบรรจุภัณฑ์เป็นสิ่งสำคัญ ซึ่งหากลูกค้าเชื่อมั่นในผู้ผลิตรายใดแล้วมักจะไม่เปลี่ยน
ผู้ผลิต จากการที่บริษัทฯ เป็นผู้ผลิตบรรจุภัณฑ์พลาสติก
จึงได้มีการพัฒนานำระบบคุณภาพมาตรฐานมาใช้ควบคุมการทำงานและการผลิต
เช่นระบบคุณภาพมาตรฐาน ISO และ GMP และโดยเฉพาะด้านการใช้ วัตถุดิบบริษัทฯ
เน้นที่จะใช้แต่วัตถุดิบที่มีคุณภาพ ไม่ใช้วัตถุดิบที่เคยใช้แล้ว มาผลิตบรรจุภัณฑ์สำหรับบรรจุอาหาร
การให้ความสำคัญในเรื่องความสะอาดของผลิตภัณฑ์บรรจุภัณฑ์ระหว่างการผลิต
ความสามารถในการผลิตและจัดส่งได้ตรงตามเวลาที่ตกลง
ทำให้ได้รับความไว้วางใจจากลูกค้ามาเป็นเวลานาน
ซึ่งเป็นเหตุผลในการตัดสินใจเลือกผู้ผลิตสินค้าของลูกค้า

1.4 ความเสี่ยงจากสภาพคล่องทางการเงิน และอัตราดอกเบี้ยที่อาจเพิ่มขึ้นและภาวะเงินเฟื้อ

จากการวิเคราะห์ข้อชี้บ่งปัจจัยเสี่ยงของบริษัทฯ เห็นว่าการขาดสภาพคล่องทางการเงิน
เป็นปัจจัยเสี่ยงที่จะทำให้เกิดผลกระทบต่อการจัดหาวัตถุดิบ เพื่อนำมาใช้งาน
หรือต้องซื้อวัตถุดิบในราคาที่สูงกว่าปกติ จึงป้องกันปัจจัยเสี่ยง
โดยจัดหาแหล่งเงินทุนสำรองจากสถาบันการเงิน เพื่อบริหารสภาพคล่อง และพิจารณา
การใช้เงินกู้ยืมให้เหมาะสม กับโครงการที่จะลงทุน และรายได้ที่จะได้รับมาชดเชยกับดอกเบี้ยที่
เกิดขึ้นไว้ ล่วงหน้า กำหนดสัดส่วนเงินกู้ยืมระยะยาวและเงินกู้ยืมระยะสั้นให้เหมาะสม
สำหรับปัจจัยเสี่ยงในเรื่องการปรับอัตราดอกเบี้ยขึ้นหรือลง ณ เวลาใดเวลาหนึ่ง
อาจทำให้ต้นทุนการใช้เงินทุนไม่เหมาะสม ดังนั้นในการตกลง
กู้ยืมจึงใช้อัตราอ้างอิงกับอัตราดอกเบี้ยลอยตัวเป็นเกณฑ์

นอกจากนี้ บริษัทฯ มีการวางแผนในการลงทุนและพิจารณาหาแหล่งเงินทุนไว้ล่วงหน้า
เช่นโครงการที่ขยายการลงทุนในปี 2549 บริษัทฯ ได้ใช้เงินทุนจากการขายหุ้นเพิ่มทุน
แทนการใช้เงินกู้ยืมจากสถาบันการเงินทั้งหมด และมีการจัดทำประมาณการกระแสเงินสด
เพื่อควบคุมการใช้จ่ายให้เหมาะสมมากขึ้น

ดังนั้น หากจะเกิดผลกระทบจากความเสี่ยงในอัตราดอกเบี้ยที่เพิ่มขึ้น และภาวะเงินเฟื้อที่เกิดขึ้น
ก็จะไม่ส่งผลกระทบรุนแรงกับผลการดำเนินงานของบริษัทฯ